als_Latn dik_Latn sag_Latn
Avokati i Tatimpaguesve, Artur Papajani, deklaron se nuk është ulur numri i ankesave të biznesit, por ka ndryshuar natyra e tyre. Në intervistën dhënë gazetës “Shqip”, ai flet për rritje të besimit të biznesit tek administrata tatimore
Detyra si Avokat i Tatimpaguesve ju bën një barometër të saktë mbi marrëdhëniet e biznesit me administratën tatimore. A keni të dhëna se si ishte dhe si është perceptimi aktual i biznesit për “sportelin e tatimeve”?
Fillimi i vitit u shoqërua me një analizë të hollësishme të asaj çka u paraqit në vitin 2013 në zyrat tona. Në fakt, numri i adresimeve të atij viti ishte i ulët kundrejt periudhave të mëparshme, problem i lidhur me luhatje të besimit të tatimpaguesve në vetë sistemin në tërësi, por që gjithsesi nuk pengoi që të vinim në dukje faktin që marrëdhëniet e administratës me tatimpaguesit, kanë qenë të ndikuara nga epërsia e së parës. Ne, këtë fakt, e kemi përkthyer e zbërthyer sipas funksioneve takuese, jo thjesht për të dakordësuar një qëndrim të drejtë, sipas nesh, të tatimpaguesve, por për të minimizuar nga e ardhmja e afërt shumë nga pikat e dobëta të konstatuara. Për këtë, pika më e rëndësishme e raportit tonë ishin rekomandimet për administratën, që të mund të pasqyrohen prej saj qoftë edhe në strategjitë afatshkurtra. U dhanë rekomandime të precizuara e të mundshme për t’u arritur.
Duke dëgjuar Kryeministrin Rama që thotë se “biznesit i ka ardhur goja”, na lind një pyetje, a ka besim biznesi te zyra juaj? Cili është rezultati?
Aktualisht, sapo kemi përfunduar analizat e raportimet e tremujorit të parë. Numerikisht në Drejtorinë e Avokatit të Tatimpaguesit, nga fillimi i vitit deri më 31 mars, janë paraqitur 45 subjekte, nga të cilat janë pranuar 24 kërkesa zyrtare për të filluar një proces hetimi. Të tjerat janë ezauruar menjëherë me dhënie orientimesh apo sqarimesh sipas procedurave takuese. Ky është një adresim më i madh drejt nesh, pothuaj në kuota normale, nxitur nga rritja e besimit të tatimpaguesve te ne dhe si pasojë e masave të para administruese që u ndërmorën.
Cilat kanë qenë konstatimet nga ato raste që ju janë adresuar?
Ankesat kanë qenë të natyrës së kontestimit të rezultateve të kontrolleve tatimore në vend, për sa i takon keqpërdorimit të procedurave tatimore; bllokimit të llogarive bankare, kur pala ankimuese i është drejtuar apelimit; mosdhënie informimi në regjistrimin e tatimpaguesve, për detyrimet që ata duhet të përmbushin; pengesa e zvarritje në çregjistrimin e tatimpaguesit, ndërkohë që detyrimet e mbetura në sistem duheshin fshirë bazuar në ligjin e faljes së detyrimeve; vendosje dënimesh nga struktura qendrore te Drejtoria e Përgjithshme e Tatimeve (DPT), ndaj tatimpaguesit, pa përfshirë në grupin e kontrollit inspektorë të drejtorisë rajonale dhe pa e vënë në dijeni drejtorinë rajonale. Gjithashtu, me marrjen nën administrim të mijëra tatimpaguesve të biznesit të vogël nga administrata qendrore, kemi pasur një numër kërkesash e adresimesh kryesisht për qartësim të asaj çka duhet të plotësojnë në të ardhmen.
Çfarë ka ndryshuar në përmbajtjen e ankesave, nëse ka ndryshime?
Nga sa është konstatuar këtë vit, ndryshe nga periudhat e mëparshme, nuk ka ankesa që kanë të bëjnë me veprime të sektorëve të verifikimit në terren, që ushtrojnë kontrolle operative, kur më parë kjo kategori e ankesave ishte dominuese në totalin e tyre. Gjithashtu, edhe në përzgjedhjen e tatimpaguesve për kontroll, mungesa e kundërshtive është tregues që ka ndryshuar funksionimi i përzgjedhjes në bazë të analizës së riskut. Po ashtu, një tjetër frymë është konstatuar, që është krijuar në strukturat e apelimit administrativ, brenda administratës, kur objektiviteti po afrohet në kufijtë e normalitetit e pritshmërive të biznesit. Njëkohësisht një mënyrë serioze e të vepruarit nga DPT dhe drejtoritë rajonale, ne cilësuam arritjen e hedhjes në sistem si dhe të gjenerimit prej tij të të gjithë të dhënave të tatimpaguesve të tatimit të thjeshtuar mbi fitimin e biznesit të vogël. Ishte një “merak” që e kishim që në fillim të vitit, për vetë faktin që bëhej fjalë për një sipërmarrje të re por edhe të mijëra tatimpaguesve të përfshirë në të. Po ashtu, në kohë rekord u procedua dhe u arrit të prodhohej edhe pulla e pagesës së tatimit. Këto ishin masa që thjesht shkurtojnë kohën administrative të harxhuar nga një biznes.
A ka institucioni juaj rol parandalues ndaj shkeljes së procedurave tatimore? Cilat janë projektet për të ardhmen?
E mendojmë shumë intensiv angazhimin tonë. Janë bërë publike tashmë qëndrimet e kërkesat e forta qeveritare për forcimin e rolit e autoritetit të Avokatit të Tatimpaguesve, rritjen e transparencës së gjithë shërbimeve të dhëna prej tij. Si fillim është dizenjuar një faqe zyrtare tepër tërheqëse e shërbyese për tatimpaguesit që shumë shpejt do të jetë funksionale. Ajo do të jetë një dritare transparence e gjithçka që përpunohet nga zyrat tona, si dhe një guidë e mirë këshillimore për të gjithë tatimpaguesit. Kemi ideuar edhe një ndarje më efikase të brendshme të punës, ku një pjesë e stafit do të merret vetëm me monitorimin e procedurave nga drejtoritë rajonale tatimore, për t’i paraprirë çdo mase rregullatore të sistemit. Në këtë kuadër, nga ana jonë, duke shfrytëzuar përvojën e deritanishme, megjithëse jo e gjatë, atë të disa vendeve të zhvilluara sipas strukturave analoge, kërkesat e larta që ka qeveria e Ministria e Financave, por edhe pritshmëritë e biznesit ndaj këtij funksioni, jemi në fazën e kolaudimit të të gjithë pikave ku projektojmë ngritjen e stadit të autoritetit tonë. Ky proces, të cilit i parapriu faza studimore, do të vazhdojë me diskutime për marrje e shkëmbime idesh me përfaqësuesit e organizuar të biznesit e do të përfundojë me propozime të qarta amenduese të bazës ligjore. Për këtë na favorizon edhe momenti aktual, kur jemi në fazën e rishikimit të shumë procedurave tatimore.
© Ministria e Financave 2015
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn